Ոտնլվայով Ավագ հինգշաբթի օրվա արարողությունն ավարտվում է, որովհետև սկսվում է Խավարման արարողությունը, որը, սակայն, Ավագ ուրբաթի կարգ է։ Խավարման կարգը նախկինում տեղի էր ունենում ուրբաթ գիշերը՝ ժամը երկուսին, բայց ծուլության պատճառով ավելի շուտ են անում, որ շուտ վերջացնեն։ Խավարման կարգը Քրիստոսի մատնության և չարչարանքների հիշատակն է։ Այդ օրը 7 ավետարան է ընթերցվում, թե ինչպես Հուդան մատնեց, և թե ինչպես Քրիստոս չարչարվեց։ Կոչվում է «Խավարման կարգ», և վառվում է 12 մոմ։ Մեջտեղում Քրիստոսին խորհրդանշող մոմն է, իսկ Հուդայի մոմը սև է, և ամեն ավետարանից հետո մեկ կամ երկու մոմ հանգցվում է, որովհետև առաքյալները Քրիստոսին թողեցին ու փախան։ Եվ վերջում 12 մոմն էլ հանգցվում է, հետո մեկ մոմն էլ է թաքցվում, և լրիվ խավար է լինում, և այդ խավարի ժամանակ երգվում է «Ու՞ր ես, մայր իմ» մեղեդին, որ ավելի շատ ժողովրդին հուզելու համար է։ Երգից հետո քարոզ է ասվում, որին հաջորդում է «Փառք ի բարձունս»-ը։ Հետո լույսերը վառվում են (ոչ թե որովհետև Քրիստոս մեռելներից հարություն առավ, այլ որովհետև նրա չարչարանքներն ու խաչելությունն էլ մեր փրկության և լուսավորության համար էին)։